b'\n_START_ARTICLE_\nJanko Ka\xc4\x8d\n_START_SECTION_\nBiografija\n_START_PARAGRAPH_\nRodil se je kot sin majhnega kmeta in mizarja. S \xc5\xa1olanjem je pri\xc4\x8del v rodnem Preboldu in ga kasneje nadaljeval na eni izmed celjskih gimnazij. Po uspe\xc5\xa1no opravljeni maturi, je najprej od\xc5\xa1el \xc5\xa1tudirati medicino v Gradec, nato pa \xc5\xa1e v Zagreb in na Dunaj. \xc5\xa0tudij je ostal nedokon\xc4\x8dan, prav tako kot \xc5\xa1tudij prirodopisa._NEWLINE_Njegova prva zaposlitev je bila pri \xc4\x8dasniku Jutro, kjer je v letih 1930-31 postal tudi njegov urednik._NEWLINE_Ka\xc4\x8d se je rad posve\xc4\x8dal botaniki, njegovo najve\xc4\x8dje zanimanje pa je bilo hmeljarstvo. Po kon\xc4\x8dani drugi svetovni vojni se je tako zaposlil v \xc5\xbdalskem Hmezadu, kjer je urejal glasilo Hmeljar. O pridobivanju hmelja je pisal \xc4\x8dlanke v Hmeljarju. Iz tega obdobja je tudi strokovna knji\xc5\xbeica z nasveti in navodili za pridobivanje hmelja z naslovom Hmelj, izdana leta 1951._NEWLINE_Otro\xc5\xa1ka leta je pre\xc5\xbeivljal v gmajni pod doma\xc4\x8do hi\xc5\xa1o, zato je dobro poznal Savinjsko dolino, katera je postopoma postajala njegova snov za pisateljevanje, ki je predstavljalo le eno vejo njegovega ustvarjanja._NEWLINE_Od leta 1930 dalje, je pri\xc4\x8del z objavljanjem pripovedne proze in naturalisti\xc4\x8dnih povesti, ki so socialnozgodovinska podoba slovenskih vasi v dobi industrializacijskega razvoja Savinjske doline na prehodu iz 19. v 20. stoletje. Njegovo pisateljsko ime je najtesneje povezano z romanom Grunt, ki predstavlja vrh njegove ustvarjalnosti. Objavljal pa je tudi \xc4\x8drtice in novele, ki so iz\xc5\xa1le v ve\xc4\x8d knjigah._NEWLINE_Je prvi slovenski pisatelj, v katerem je Spodnja Savinjska dolina na\xc5\xa1la svojega oblikovalca. Namre\xc4\x8d njegova dela so bogat vir za spoznavanje kme\xc4\x8dkega \xc5\xbeivljenja savinjske, slogovna mo\xc4\x8d le- teh pa je v izrazni \xc5\xbeivahnosti, dinami\xc4\x8dnosti pripovedovanja in barvitem jeziku, polnem nare\xc4\x8dnih besed ter med ljudstvom, udoma\xc4\x8denih tujk.'